ŉ Vrou is Maandagoggend op ŉ kleinhoewe noord van Pretoria deur ŉ onbekende aantal aanvallers oorval en met ŉ skroewedraaier gesteek.

Marius Müller, nasionale operasionele koördineerder van AfriForum, het aan Maroela Media gesê die vrou, in haar 70’s, is omstreeks 10:00 in haar huis op ŉ kleinhoewe in die Onderstepoort-omgewing oorval.

Die aanvallers het ŉ venster gebreek om toegang tot die huis te verkry. Volgens Müller is dit nie die eerste keer dat die vrou op die kleinhoewe aangeval is nie.

Hennie Brits, paramedikus van Best Care-ambulansdienste, het gesê die vrou is twee keer in haar regterskouer met die skroewedraaier gesteek en daar word vermoed dat haar ribbes moontlik gebreek is. “Sy kon nie regtig onthou hoekom haar ribbes so seer is nie. Ek dink sy was net heeltemal te geskok,” het Brits gesê.

Sy is per ambulans na ŉ hospitaal geneem.

Maroela Media wag op kommentaar van die polisie.